अस्पताल किए इंटरकनेक्ट
अब वीडियो कांफ्रेंसिंग से सरकारी डॉक्टर देंगे अदालत में गवाही
सेहत विभाग ने सभी सिविल अस्पतालों शुरू की सुविधा
सिविलअस्पताल के डाक्टरों को अपनी गवाही देने के लिए अदालत में नहीं जाना पड़ेगा। अस्पताल के सभी डॉक्टर अपने केसों से संबंधित गवाही सिविल अस्पताल में बैठकर दे सकेंगे। इतना ही दूसरे शहर के डॉक्टरों से किसी मरीज के इलाज के बारे में भी बातचीत कर सकेंगे और उसका इलाज कर पाएंगे।
सेहत विभाग ने प्रदेश के सभी सिविल अस्पतालों में वीडियो कांफ्रेंसिंग सुविधा का शुभारंभ कर दिया है। इतना ही नहीं विभाग ने सभी अस्पतालों को आपस में इंटर कनेक्ट कर दिया है। इससे सिविल सर्जन अन्य अधिकारी कभी भी एक दूसरे के साथ वीडियो कांफ्रेंस के जरिए बातचीत कर सकते हैं। इसके लिए एक कंपनी से टाइअप किया है गया है। वीडियो कांफ्रेंसिंग का ट्रायल बठिंडा सिविल अस्पताल में शुरू भी हो चुका है। 9 मार्च को प्रदेश के सभी सिविल सर्जन पहली बार वीडियो कांफ्रेंसिंग के जरिए चंडीगढ़ में अधिकारियों से बैठक भी करेंगे।
सिविल अस्पतालों में कार्यरत डॉक्टरों को मरीजों का इलाज करने के साथ-साथ एम एलआर तैयार करने का काम भी दिया गया है। किसी भी विवाद के बाद जख्मी हुए लोगों की वे मेडिकल जांच करते हैं और इसके बाद एम एलआर तैयार की जाती है। इस रिपोर्ट के आधार पर पुलिस पक्ष और विपक्ष के खिलाफ कोई कार्रवाई करने की स्थिति में आती है। एमएलआर रिपोर्ट तैयार करना डॉक्टरों की ड्यूटी का हिस्सा है, पर कई मर्तबा डॉक्टरों को इन्हीं केसों के संबंध में अदालत में गवाही देने भी जाना पड़ता है। कई बार गवाही देने गए डॉक्टर को पूरा दिन अदालत में ही बिताना पड़ता है। ऐसे में जहां अस्पताल का कामकाज प्रभावित होता है, वहीं डॉक्टर की अनुपस्थिति में मरीज भी बेहाल हो जाते हैं।
प्रदेश के सभी अस्पतालों में वीसी की सुविधाएं होंगी शुरू
प्रदेशके सभी सिविल अस्पतालों में वीडियो कांफ्रेंसिंग के लिए कंप्यूटर ब्राडबैंड इंस्टॉल किए गए हैं। इंटरनेट वेबकैम के माध्यम से डॉक्टर बयान दर्ज करवाएंगे। मसलन, जिस दिन डॉक्टर की तारीख होगी, उस दिन अदालत द्वारा मुकर्रर किए गए समय पर डॉक्टर कंप्यूटर की स्क्रीन के सामने बैठेगा। अदालत में न्यायाधीश भी कंप्यूटर स्क्रीन के सामने आएंगे। कुछ ही मिनटों में डॉक्टर अपने बयान दर्ज करवा सकेगा। इससे समय की बचत भी होगी, साथ ही स्वास्थ्य विभाग द्वारा डॉक्टर को टीए अलाउंस भी नहीं देना पड़ेगा।
सिविल अस्पताल बठिंडा के सीनियर मेडिकल आफिसर (एसएमओ) डॉ. हरभजन राम मांडी ने बताया कि बठिंडा सिविल अस्पताल की पुरानी ओपीडी में वीडियो कांफ्रेंसिंग रूम बनाया गया है। इसके लिए बाकायदा अलग से स्टाफ की तैनाती किया गया है। अभी ट्रायल के तौर पर अभी छोटे एलईडी लगाई गई है, लेकिन 31 मार्च तक बड़ी स्क्रीन लगा दी जाएगी। इसके लिए हाई स्पीड इंटरनेट की सुविधा भी इन सेंटरों को प्रदान की गई है। इसका फायदा केवल जिले के सिविल सर्जन ही नहीं, बल्कि विभाग के डाक्टर अन्य अधिकारी भी उठा सकेंगे। वहीं डाक्टर किसी भी विषय पर एक दूसरे के साथ अपने विचार शेयर कर सकेंगे। अगर किसी बीमारी के संबंध में किसी डाक्टर ने अपने सीनियर डाक्टर से सलाह मशविरा करना है तो वह भी कर सकेंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva